Politiet leder lige nu efter vidner i forbindelse med efterforskningen af to episoder i Hobro den 15. november og 15. december. Den 15. november blev en 11-årig dreng kontaktet af gerningsmanden på en sti mellem Hohøje og Smedevej i Hobro. Gerningsmanden kom kørende op til drengen på et elektrisk løbehjul, og i mødet skete der et seksuelt overgreb. Præcis en måned senere blev samme 11-årige dreng udsat for endnu et overgreb. Her var drengen på samme sti, hvor han også mødte gerningsmanden.  Gerningsmanden lokkede drengen hen til Hobro Boligforening, der ligger i nærheden, og begik endnu et seksuelt overgreb. Beder offentligheden om hjælp I forbindelse med de to episoder beder politiet nu om hjælp. - Det er en dybt alvorlig sag med grove seksuelle overgreb på et 11-årigt offer, så vi vil gerne opfordre alle borgere, der måtte have set noget eller have oplysninger, der kan bidrage til sagens opklaring, om straks at rette henvendelse til os på telefon 114, siger politikommissær Carsten Straszek. Ifølge politikommissæren er den 11-årige dreng blevet videoafhørt torsdag. - Grunden til vi efterlyser i dag er fordi, der er kommet nye oplysninger frem om grovheden og signalementet. Derfor er efterlysningen ikke kommet tidligere, siger Carsten Straszek. Den mistænkte i sagen beskrives som: - dreng eller teenager i alderen 13-20 år - brun i huden - cirka 170 cm – 180 cm høj - almindelig af bygning og med sort hår Ved det første overgreb  den 15. november var han iført en sort jakke med hætte og grå pelskrave rundt om hætten. I forbindelse med det andet overgreb den 15. december var han kun iført en langærmet t-shirt og havde ingen jakke på, hvilket var usædvanlig påklædning på grund af kulden den omhandlede dag. - Vi skal have pågældendes identitet klarlagt, så vi kan få ham anholdt og afhørt til sagen og stillet til regnskab for sine handlinger, hvis der er grundlag for det, pointerer politikommissæren. - Så ring hellere til os en gang for meget end en for lidt.

Referat:
Nordjyllands Politi beder offentligheden om hjælp i sag fra Hobro.